 FATUMA BARIKI na MARY WANGARI Waziri wa Elimu Ezekiel Machogu anatarajiwa kutangaza rasmi matokeo ya KCPE kesho Novemba 23, 2023 katika mchakato ambao utakamilisha zoezi hilo lililoanza mwezi jana. Duru zimeambia Taifa Leo kwamba Waziri Machogu atatoa tangazo hilo saa mbili asubuhi katika Jumba la Mitihani, Nairobi, muda mfupi baada ya kukabidhi ripoti ya mtihani huo kwa Rais kama ilivyo tamaduni. Mtihani wa KCPE wa mwaka huu ni wa mwisho chini ya mfumo wa elimu wa 8-4-4 baada ya serikali kuanzisha mtaala wa Umilisi na Utendaji (CBC) ambao umeingia Sekondari Msingi na ambao wanafunzi watakuwa wakifanyiwa tathmini ya Umilisi na Utendaji (CBA).